[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 1.4.2009

COM(2009) 148 окончателен

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

Технически корекции на финансовата рамка за 2010 г. в съответствие с промените в БНД (Точка 16 от Междуинституционалното споразумение от 17 май 2006 г. за бюджетната дисциплина и доброто финансово управление)

СЪОБЩЕНИЕ НА КОМИСИЯТАДО ЕВРОПЕЙСКИЯ ПАРЛАМЕНТ И СЪВЕТА

Технически корекции на финансовата рамка за 2010 г. в съответствие с промените в БНД (Точка 16 от Междуинституционалното споразумение от 17 май 2006 г. за бюджетната дисциплина и доброто финансово управление)

1. Въведение

Междуинституционалното споразумение от 17 май 2006 г. за бюджетната дисциплина и доброто финансово управление (ОВ C 139/1, 14.6.2006 г.) съдържа таблица с финансовата рамка на ЕС-27 за периода 2007-2013 г., изразена в цени от 2004 г. (Таблица 1).

Точка 16 от Междуинституционалното споразумение посочва, че всяка година преди бюджетната процедура за година n+1 Комисията извършва технически корекции на финансовата рамка в съответствие с промените в брутния национален доход на ЕС (БНД) и цените. Промените в БНД са актуализирани с последните налични икономически прогнози.

По отношение на цените Междуинституционалното споразумение (точка 16) сега предвижда фиксиран дефлатор от 2 % за всички разходи, който е бил приложен и при техническите корекции за 2007 г. (вж. COM(2006) 327, 22.6.2006 г.). Така няма да се наложи промяна на цените при настоящите корекции, тъй като таваните на разходите по текущи цени за целия период 2007-2013 г. са вече известни от миналата година.

Целта на това съобщение е да представи на бюджетния орган резултатите от техническите корекции (ЕС-27) за 2010 г.

2. Стойности на корекциите в таблицата на финансовата рамка (таблици 1-2)

Таблица 1 показва финансовата рамка за ЕС-27, приета в Междуинституционалното споразумение (ОВ L 6/7, 10.1.2008 г.), т.е. по цени за 2004 г.

Таблица 2 показва финансовата рамка за ЕС-27 с корекциите за 2010 г. (т.e. по текущи цени, непроменена по отношение на корекциите за 2007 г., вж. COM(2006) 327, 22.6.2006 г., с изключение на финансовата рамка, изразена като процент от БНД, която е актуализирана съгласно последните налични икономически прогнози).

2.1. Общ размер на БНД

Съгласно последните налични прогнози БНД за 2010 г. е определен на 12 153 601 милиона EUR по текущи цени за ЕС-27 (и на 11 891 507 милиона EUR за 2009 г., на 12 336 548 милиона EUR за 2008 г. и на 12 160 707 милиона EUR за 2007 г.).

За следващите години (2011-2013 г.) БНД на ЕС-27 е изчислен на основата на вътрешни прогнозни оценки на Комисията за средния годишен темп на нарастване в реално изражение. Тези прогнозни оценки са примерни и ще бъдат актуализирани годишно на основата на последните налични икономически прогнози.

2.2. Главни резултати от техническите корекции на финансовата рамка за 2010 г. (ЕС-27)

Общият таван на бюджетните кредити за поети задължения за 2010 г. (139 489 милиона EUR) е равен на 1,15 % от БНД.

Съответният общ таван на бюджетните кредити за плащания (133 505 милиона EUR) е равен на 1,10 % от БНД. Въз основа на последните икономически прогнози остава марж под тавана за собствени средства от 1,24 % или 17 200 милиона EUR (0,14 % от БНД за ЕС-27).

3. Други елементи, свързани с техническите корекции

3.1. Рубрика 5 (Администрация)

В случая с рубрика 5 бележката под линия към финансовата рамка уточнява, че стойностите за пенсиите под тавана, включени към тази рубрика, трябва да бъдат изчислени без да включват вноските на служители по пенсионната схема до максимален размер от 500 милиона EUR (по цени от 2004 г.) за периода 2007-2013 г. Тази разпоредба трябва да се тълкува като налагаща двойна граница на сумите, приспаднати от разходите за пенсии, когато таванът за рубриката се прилага.

- Размерът на тази сума не може да надвишава вноските, реално внесени като бюджетен приход за всяка година;

- Съвкупният общ размер на приспаданията за периода 2007-2013 г. не може да надхвърля 500 милиона EUR по цени от 2004 г., което възлиза средно на 71,4 милиона EUR (80,0 милиона EUR по цени от 2010 г.).

Периодичната същност на административните разходи налага най-ниската граница да се определя ежегодно, за да се избегне използване на марж в началото на периода, чийто размер след това няма да бъде напълно запазен. За 2010 г. сумата за приспадане е 80,0 милиона EUR по текущи цени.

3.2. Разходни позиции извън финансовата рамка за 2007-2013 г.

Съществуват няколко инструмента извън разходните тавани, определени във финансовата рамка за 2007-2013 г. Тези инструменти имат за цел да осигурят бърза реакция при извънредни и непредвидени събития и да осигурят известна гъвкавост извън установените тавани на разходите в рамките на определени граници.

- Резерв за неотложна помощ , който може да мобилизира средства максимално до 221 милиона EUR на година по цени от 2004 г. или 248,9 милиона EUR през 2010 г. по текущи цени (1 744 милиона EUR за целия период по текущи цени);

- Фонд „Солидарност“ на Европейския съюз , чийто максимален годишен размер по текущи цени е 1 милиард EUR;

- Инструмент за гъвкавост с максимален годишен размер по текущи цени от 200 милиона EUR плюс частта от неизползвани годишни суми за годините 2005-2009, които могат да бъдат прехвърлени към 2010 г.

В допълнение, има възможност за мобилизиране на средства от Европейския фонд за приспособяване към глобализацията (EGF) до максимален размер от 500 милиона EUR годишно по текущи цени като се използват средства от всички съществуващи маржове под общия таван на бюджетните кредити за поети задължения от предишната година, и/или от отказани поети задължения от предишните две години (с изключение на тези, свързани с бюджетен ред 1б) За 2010 г. условията за осигуряване на 500 милиона EUR обезпечения в бюджета са спазени.

4. Операции извън бюджета и собствени ресурси

Четвърти параграф от точка 11 на Междуинституционалното споразумение посочва, че информацията за операциите, които не са включени в общия бюджет, и прогнозното развитие на различните категории от собствени ресурси следва да бъдат изложени в таблици за справка и да се актуализират годишно след извършването на техническите корекции във финансовата рамка.

Тази информация, актуализирана съгласно последните налични оценки, е изложена в таблици 3.1 и 3.2. Тя включва Европейския фонд за развитие (EDF) и структурата на собствените ресурси.

ПРИЛОЖЕНИЯ

ТАБЛИЦА 1 ФИНАНСОВА РАМКА 2007-2013 г.

[pic]

ТАБЛИЦА 2 ФИНАНСОВА РАМКА (ЕС-27) С КОРЕКЦИИТЕ ЗА 2010 г.

[pic]

ТАБЛИЦА 3 ИНДИКАТИВНА ПРОГРАМА ЗА РАЗХОДИТЕ, КОИТО НЕ СА ВКЛЮЧЕНИ В ОБЩИЯ БЮДЖЕТ И ИНДИКАТИВНО РАЗВИТИЕ НА РАЗЛИЧНИТЕ СОБСТВЕНИ РЕСУРСИ

[pic]